রামকৃষ্ণ পরমহংস
রামকৃষ্ণ পরমহংস (১৮ই ফেব্রুয়ারি, ১৮৩৬ – ১৬ই আগস্ট, ১৮৮৬; পূর্বাশ্রমের নাম গদাধর চট্টোপাধ্যায়) ঊনবিংশ শতকের এক প্রখ্যাত ভারতীয় বাঙালি যোগসাধক, দার্শনিক ও ধর্মগুরু। তাঁর প্রচারিত ধর্মীয় চিন্তাধারায় রামকৃষ্ণ মিশন প্রতিষ্ঠা করেন তাঁর প্রধান শিষ্য স্বামী বিবেকানন্দ। তাঁরা উভয়েই বঙ্গীয় নবজাগরণের এবং ঊনবিংশ ও বিংশ শতাব্দীর হিন্দু নবজাগরণের অন্যতম পুরোধাব্যক্তিত্ব। তাঁর শিষ্যসমাজে, এমনকি তাঁর আধুনিক ভক্তসমাজেও তিনি ঈশ্বরের অবতাররূপে পূজিত হন।
কৃষ্ণধন বন্দ্যোপাধ্যায়
কৃষ্ণধন বন্দ্যোপাধ্যায় ১৮৭৬ খ্রীষ্টাব্দের মার্চ মাসে বঁড়িশা বেহালায় জন্মগ্রহণ করেন। তাঁর বাবা ছিলেন গোবিন্দচন্দ্র বন্দ্যোপাধ্যায় এবং মা ছিলেন উমাসুন্দরী দেবী। বঁড়িশা বেহালার জমীদার ছিলেন সাবর্ণ রায়চৌধুরী বংশের এবং ওই বংশের জমিদাররা কুলীন ব্রাহ্মণদের নিজেদের বংশের মেয়েদের সঙ্গে বিয়ে দিয়ে নিজেদের গ্রামে এনে বাস করতে দিত। কৃষ্ণধনের পূর্বপুরুষ, রুদ্ররাম ঠাকুরের সন্তান হওয়ায় কুলীন ছিলেন এবং সেই সুবাদেই তাঁরা বঁড়িশা বেহালায় বাস করতেন। কৃষ্ণধনের পরিবারের আর্থিক সচ্ছলতা বিশেষ ছিল না।